Brink-gesin se ongeluk: Lise na Pretoria oorgeplaasDr Brink en sy vrou, Lise en hul kinders. Links onder is Rachel, baba Daniël, André, Johann en agter hom Mieke Lise Brink, vrou van dr. Danie Brink, is Maandagaand ná ŉ dag van talle uitdagings in die Life Wilgers-hospitaal in Pretoria opgeneem. Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, het gesê ŉ helikopter het Maandag gereed gestaan om Lise (42) van die Mediclinic Welkom na Pretoria te vervoer. “Sy is van die intensiewesorgeenheid na die helikopter geneem. Daar was egter fout met die helikopter en dit kon nie opstyg nie. Lise het intussen ŉ koors begin ontwikkel en sy is teruggeneem na die intensiewesorgeenheid.” Volgens Hermann is die helikopter herstel en is Lise weer ingelaai voor dit na Pretoria begin vlieg het. “Die helikopter kon egter weens stormweer nie in Pretoria land nie en het teruggedraai na Johannesburg om by Milpark-hospitaal te land. Lise is van daar met ŉ ambulans na die Wilgers-hospitaal geneem.” Hermann het gesê die drukking op Lise se been is by die Wilgers-hospitaal verlig voor sy na Unitas-hospitaal oorgeplaas is vir ‘n noodoperasie. “Sy moet so gou moontlik kaakchirurgie en ‘n operasie aan haar been kry. Die feit dat sy suksesvol oorgeplaas is, is ŉ baie groot stap maar uit die aard van die saak is dit nog ŉ baie lang pad wat voorlê. Sy is nog onder verdowing en sal moontlik nog vir ŉ hele ruk lank wees. Die dokters is ook nog bekommerd oor die beserings aan haar nek.” Dr. Brink, uitvoerende direkteur van Solidariteit Helpende Hand, en sy drie kinders, Johann (9), Mieke (15) en Daniël (2), het intussen ook Maandag van Welkom na Pretoria teruggekeer nadat Johann ook uit die hospitaal ontslaan is. “Dit is gemakliker vir die familie hier, aangesien hul huis en hul ondersteuningsnetwerk hier is. Daarom is ons baie dankbaar dat Lise oorgeplaas kon word en dat daar ook nou voortgegaan kan word met haar herstelpad. Ons is dankbaar oor haar vordering.” Hermann het gesê André (13) en Rachel (8), wat in die ongeluk dood is, se begrafnis is steeds onbepaald uitgestel terwyl daar gewag word dat Lise kan herstel om die begrafnisse by te woon. Brink, sy vrou en vyf kinders, was Vrydag in ŉ ernstige motorongeluk. Hulle was op pad om by hul familie aan te sluit vir hul Kersvakansie en het beplan om op Theunissen oor te slaap. Brink het buite Theunissen beheer oor die voertuig verloor, waarna dit die pad verlaat en verskeie kere gerol het, voordat dit in die veld langs die pad tot stilstand gekom het. Die linkeragterwiel het vermoedelik losgekom of ŉ band het gebars.